钦定古今图书集成/明伦汇编/宫闱典/第074卷 > 《宗社大计疏》明·罗𤣱
## 钦定古今图书集成/明伦汇编/宫闱典/第074卷 > 《宗社大计疏》明·罗𤣱

“臣有一得之见，非止四方盗贼，众人目前所谓急者
也，亦非隐微而潜伏也，左右大臣所共知也，百司庶
尹言官所共知也，闾阎小人外至荒服所共知也。或
畏死而不敢言，或以非其职而不得以言，或卑且远
而不肯一言，甚或乘隙市奸，以谋非常之富贵，而幸
人之不言为己地者焉。斯亦可谓寒心也哉！”陛下受
太祖、太宗、列圣之付托以君天下，六年有奇于斯矣。
而天地久长，万寿无疆，自今日始也。然亦必如祖宗
有所付托如陛下，陛下乃无负祖宗所托也。不知陛
下今之将所付托者何在耶？前日逆瑾之谋逐荣王，
借使当时顾命大臣以死助陛下诤留荣王，则张彩
虽狡，急于助逆，彼知有天潢血属之在肘腋，其敢萌
是心乎？是无血属之在肘腋，足以召乱明矣。幸天启
圣衷，卒歼灭之。瑾灭之后，可保决无瑾乎？若彩，则今
班行中未必无彩也。何以明之？凡以公呼瑾者起此
辈保能不以事瑾者事之乎？彩独恶著而先发焉耳。
赖列圣神灵，俾瑾、彩识肤虑浅，其迹易见。万一有如
莽、操者出于其问，不“知何以歼之。伏惟陛下蚤坚宸
断，为宗社之计，以系海宇臣民之望，以绝奸雄睥睨
之心，然后《螽斯》衍庆，麟趾肇祥，举先正归藩之义，正
元良主鬯之规，斯万世之良策也，亦愚臣垂死图报
万分之一也。”臣言至此，惟知重国宗社，不恤其他故
不文，不文故不讳，不讳故相触权奸，虽陷致罪辟，以
致于死，臣亦甘心分内事也。臣瞻望阙廷，不胜激切，
屏营之至。